Ehdotus: NEUVOSTON PÄÄTÖS AKT-EY-ministerineuvostossa vahvistettavasta yhteisön kannasta kahdeksannen Euroopan kehitysrahaston kohdentamattomien varojen ja sitomatta olevien korkotukien kohdentamisesta uudelleen

(komission esittämä)

PERUSTELUT

Elokuun 2 päivän 2000 ja Cotonoun sopimuksen voimaantulon välisenä aikana voimassa olevista siirtymäkauden toimenpiteistä 27 päivänä heinäkuuta 2000 tehdyssä AKT-EY-ministerineuvoston päätöksessä N:o 1/2000 [1] säädetään sopimuksen ennakoivasta soveltamisesta ja tarkistetun neljännen Lomén yleissopimuksen tiettyjen määräysten soveltamisen jatkamisesta.

[1] EYVL L 195, 1.8.2000, s. 46. Tämän päätöksen voimassaoloa jatkettiin 31 päivänä toukokuuta 2002 tehdyllä AKT-EY-ministerineuvoston päätöksellä N:o 1/2002.

Siirtymäkauden toimenpiteistä tehdyn päätöksen mukaisesti AKT-EY-ministerineuvosto teki (valtuuttamalla AKT-EY-suurlähettiläskomitean) 15 päivänä joulukuuta 2000 päätöksen N:o 3/2000 [2] ja 20 päivänä joulukuuta 2001 päätöksen N:o 10/2001 [3] kahdeksannen EKR:n kohdentamattomien varojen käytöstä tiettyjen toimien turvaamiseksi ennen yhdeksännen EKR:n voimaantuloa. Koska yhdeksäs EKR ei suunnitelmien vastaisesti tullutkaan voimaan kesäkuussa 2002, on useita näiden päätösten soveltamisalaan kuulumattomia toimia, joista AKT-EY-ministerineuvoston on päätettävä.

[2] EYVL L 8, 12.1.2001, s. 38.

[3] EYVL L 50, 21.2.2002, s. 62.

Tässä luonnoksessa päätökseksi kohdennetaan 54,2 miljoonaa euroa kahdeksannen EKR:n kohdentamattomista varoista sekä 200 miljoonaa euroa sitomatta olevista korkotuista seuraaviin tarkoituksiin:

1. VARAT KANSAINVÄLISESTI SOVITTUIHIN VELKAHELPOTUSTA KOSKEVIIN ALOITTEISIIN

AKT-EY-ministerineuvosto kohdensi 8 päivänä joulukuuta 1999 tehdyllä päätöksellä N:o 1/1999 [4] ja 20 päivänä joulukuuta 2001 tehdyllä päätöksellä 2/2001 [5] voimakkaasti velkaantuneiden AKT-maiden velkahelpotusmekanismille varoja yhteensä 1 060 miljoonaa euroa. [6] Nämä varat oli tarkoitettu i) osallistumiseen voimakkaasti velkaantuneiden köyhien maiden (HIPC) hyväksi tehdyn aloitteen kokonaisrahoitukseen enintään 680 miljoonalla eurolla ja ii) HIPC-aloitteeseen hyväksyttyjen AKT-maiden yhteisöltä ottamien velkojen hoito- ja maksuvelvoitteiden kattamiseen 380 miljoonalla eurolla. Jotta taataan yhteisön jatkuva tuki vuonna 1999 tehdylle, vuonna 2001 täydennetylle, aloitteele, on ehdotettu, että ainakin 125 miljoonaa euroa sitomatta olevista korkotuista siirretään tukemaan HIPC-aloitteeseen hyväksyttyjä AKT-maita. [7] Ensisijaisesti näitä varoja käytetään yhteisöltä otettujen velkojen hoito- ja maksuvelvoitteiden kattamiseen.

[4] EYVL L 103, 28.4.2000, S. 73.

[5] EYVL L 56, 27.2.2002, S. 19.

[6] YHTEISÖN TUKI HIPC-ALOITETTA MYÖS EKR:N KOROISTA (40 MILJOONAA EUROA) JA TALOUSARVIOSTA (54 MILJOONAA EUROA LATINALAISEN AMERIKAN JA AASIAN MAIDEN HYVÄKSI).

[7] YHDEKSÄNNEN EKR:N TULLESSA VOIMAAN TÄHÄN MÄÄRÄÄN LISÄTÄÄN JÄLJEMPÄNÄ 3, 4 JA 5 KOHDISSA MAINITUT MAHDOLLISET SITOMATTA OLEVAT MÄÄRÄRAHAT.

2. SELKKAUSTEN ESTÄMINEN, RATKAISEMINEN JA RAUHAN RAKENTAMINEN

Yhteisö ja AKT-valtiot ovat sopineet noudattavansa aktiivista, kokonaisvaltaista ja yhtenäistä politiikkaa, jonka avulla pyritään ehkäisemään ja ratkaisemaan selkkauksia sekä rakentamaan rauhaa. Tämän politiikan mukaisesti on tuettava maita, jotka ovat toipumassa valtioiden välisistä selkkauksista, ja lujitettava niiden rauhanpyrkimyksiä. AKT-EY-suurlähettiläskomitea kohdensi päätöksellä N:o 10/2001 tähän tarkoitukseen 50 miljoonaa euroa. Kun otetaan huomioon avun suuri tarve tällä alalla, ehdotetaan, että sitomatta olevista korkotuista siirretään lisäksi 25 miljoonaa euroa selkkauksien ehkäisemistä ja ratkaisemista varten AKT-EY-kumppanuussopimuksen 11 artiklan 2 ja 3 kohdan mukaisesti, joita sovelletaan ennakoivasti AKT-EY-ministerineuvoston päätöksellä N:o 1/2000.

3. RISKIPÄÄOMATOIMET

AKT-EY-ministerineuvosto päätti 15 päivänä joulukuuta 2000 tehdyllä päätöksellä N:o 2/2000 [8] kohdentaa 300 miljoonaa euroa kohdentamattomista määrärahoista ja sitomatta olevista korkotuista riskipääomatoimiin tarkistetun neljännen Lomén yleissopimuksen rahoituspöytäkirjassa aikaisemmin kohdennettujen määrärahojen lisäksi. Päätös tehtiin tämänkaltaisten toimien määrärahojen turvaamiseksi ennen yhdeksännen EKR:n voimaantuloa. Riskipääomatoimia hallinnoivan Euroopan investointipankin ennusteiden mukaan riskipääomatoimiin nyt käytettävissä olevat määrärahat eivät kuitenkaan riitä yhdeksännen EKR:n voimaantuloon asti, minkä arvioidaan tapahtuvan vuoden 2003 alussa. Sen vuoksi ehdotetaan, että 50 miljoonan euron lisämäärä siirretään sitomatta olevista korkotuista riskipääomatoimiin.

[8] EYVL L 17, 19.1.2001, s. 20.

Liitteenä olevan päätösluonnoksen mukaan yhdeksännen EKR:n tultua voimaan kaikki kahdeksannen EKR:n määrärahat, joita ei ole sidottu ja jotka on kohdennettu riskipääomatoimiin, käytetään velkahelpotukseen.

4. YRITYSTEN KEHITTÄMISKESKUS (CDE) SEKÄ MAATALOUDEN JA MAASEUDUN TEKNISEN YHTEISTYÖN KESKUS (CTA)

Edellä mainitussa siirtymäkauden toimenpiteitä koskevassa päätöksessä (N:o 1/2000) säädetään AKT-EY-kumppanuussopimuksen liitteen III CDE:tä ja CTA:ta koskevien määräysten ennakoivasta soveltamisesta. Kyseisen päätöksen mukaisesti päätöksissä N:o 3/2000 ja N:o 10/2001 säädettiin määrärahoista CDE:lle ja CTA:lle varainhoitovuosiksi 2001 ja 2002; rahat otettiin kahdeksannen EKR:n kohdentamattomista varoista ennakkona yhdeksännestä EKR:stä (AKT-EY-kumppanuussopimuksen rahoituspöytäkirjassa on CDE:lle varattu 90 miljoonan euron ja CTA:lle 70 miljoonan euron määräraha yhdeksännestä EKR:stä.).

Koska yhdeksäs EKR tuskin tulee voimaan ennen vuoden 2003 alkua, varainhoitovuotta 2003 varten olisi tehtävä uusi CDE:tä ja CTA:ta koskeva päätös. CDE:n vuoden 2003 talousarvion rahoitukseen arvioidaan kokonaisuudessaan tarvittavan enintään 22 miljoonaa euroa. Koska joulukuussa 2000 ja joulukuussa 2001 tehtyjen uudelleenkohdentamispäätösten mukaisesti kahdeksannesta EKR:stä on edelleen käytettävissä 6,8 miljoonaa euroa, CDE tarvitsisi 15,2 miljoonan lisämäärärahan varainhoitovuotta 2003 varten. CTA tarvitsee samaa varainhoitovuotta varten 14 miljoonaa euroa. Näiden määrien käyttöön saamiseksi on välttämätöntä, että AKT-EY-ministerineuvosto antaa luvan käyttää kahdeksannen EKR:n kohdentamattomia varoja yhdeksännen EKR:n ennakkona.

Liitteenä olevan päätösluonnoksen mukaan yhdeksännen EKR:n tultua voimaan kaikki kahdeksannen EKR:n erityismäärärahat, joita ei ole sidottu ja jotka on kohdennettu CDE:lle ja CTA:lle, käytetään velkahelpotukseen.

5. ALUEELLINEN YHTEISTYÖ

AKT-EY-kumppanuussopimukseen liitetyssä rahoituspöytäkirjassa varattiin 1300 miljoonaa euroa alueelliseen yhteistyöhön. Edellä mainitussa siirtymäkauden toimenpiteitä koskevassa päätöksessä (N:o 1/2000) säädetään, että ennen yhdeksännen EKR:n voimaantuloa rahoitusyhteistyö rahoitetaan edellisten EKR:ien varoista. Joillakin alueilla ei ole saatavilla riittävästi varoja uusien hankkeiden toteuttamiseksi. Tämän vuoksi ehdotetaan, että AKT-EY-ministerineuvosto antaa luvan käyttää enintään 25 miljoonaa euroa kahdeksannen EKR:n kohdentamattomia varoja yhdeksännen EKR:n ennakkona.

Liitteenä olevan päätösluonnoksen mukaan yhdeksännen EKR:n tultua voimaan kaikki kahdeksannen EKR:n määrärahat, joita ei ole sidottu ja jotka on kohdennettu alueelliseen yhteistyöhön, käytetään velkahelpotukseen samoin kuin kohdissa 3 ja 4.

Näistä syistä komissio ehdottaa, että neuvosto tekee liitteenä olevan päätöksen AKT-EY-ministerineuvostossa vahvistettavasta yhteisön kannasta kahdeksannen Euroopan kehitysrahaston kohdentamattomien varojen ja sitomatta olevien korkotukien kohdentamisesta uudelleen.

Ehdotus: NEUVOSTON PÄÄTÖS AKT-EY-ministerineuvostossa vahvistettavasta yhteisön kannasta kahdeksannen Euroopan kehitysrahaston kohdentamattomien varojen ja sitomatta olevien korkotukien kohdentamisesta uudelleen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan toisen alakohdan kanssa,

ottaa huomioon komission ehdotuksen,

sekä katsoo seuraavaa:

(1) Heinäkuun 27 päivänä 2000 tehdyllä AKT-EY-ministerineuvoston päätöksellä N:o 1/2000, jonka voimassaoloa on jatkettu 31 päivänä toukokuuta 2002 tehdyllä päätöksellä N:o 1/2002, vahvistetaan 2 päivän elokuuta 2000 ja Cotonoun sopimuksen ratifioinnin välisenä aikana voimassa olevat siirtymäkauden toimenpiteet. Kyseisen päätöksen 2 artiklan mukaisesti neljännen Lomén yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, määräyksiä, jotka koskevat AKT-EY-ministerineuvoston päätösvaltaa kuudennen, seitsemännen ja kahdeksannen EKR:n jakamattomien varojen käytössä, sovelletaan edelleen.

(2) AKT-EY-ministerineuvostossa vahvistettava yhteisön kanta olisi määriteltävä, jotta AKT-EY-ministerineuvosto voisi tehdä päätöksen kahdeksannen EKR:n kohdentamattomien varojen ja sitomatta olevien korkotukien käytöstä,

ON PÄÄTTÄNYT SEURAAVAA:

1 artikla

AKT-EY-ministerineuvostossa vahvistettava yhteisön kanta, joka koskee kahdeksannen EKR:n kohdentamattomien varojen ja sitomatta olevien korkotukien kohdentamista uudelleen, perustuu liitteenä olevaan luonnokseen AKT-EY-ministerineuvoston päätökseksi.

2 artikla

Päätösluonnokseen voidaan tehdä vähäisiä muutoksia ilman neuvoston erillistä päätöstä.

Tehty Brysselissä [...].

Neuvoston puolesta

Puheenjohtaja

LIITE

Luonnos: AKT-EY-MINISTERINEUVOSTON PÄÄTÖS kahdeksannen Euroopan kehitysrahaston kohdentamattomien varojen ja sitomatta olevien korkotukien kohdentamisesta uudelleen

AKT-EY-MINISTERINEUVOSTO, joka

ottaa huomioon neljännen AKT-EY-yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, ja erityisesti sen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan,

ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen,

sekä katsoo seuraavaa:

(1) AKT-EY-ministerineuvosto vahvisti 27 päivänä heinäkuuta 2000 tehdyllä päätöksellä N:o 1/2000 2 päivän elokuuta 2000 ja AKT-EY-kumppanuussopimuksen ratifioinnin välisenä aikana voimassa olevat siirtymäkauden toimenpiteet tarkoituksena soveltaa ennakoivasti kumppanuussopimuksen tiettyjä määräyksiä sekä jatkaa tiettyjen neljännen Lomén yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, määräysten soveltamista. Päätöksen 2 artiklan mukaan Lomén yleissopimuksen määräyksiä, jotka koskevat AKT-EY-ministerineuvoston päätösvaltaa kuudennen, seitsemännen ja kahdeksannen EKR:n kohdentamattomien varojen käytössä, sovelletaan edelleen. Tämän päätöksen voimassaoloa jatkettiin 31 päivänä toukokuuta 2002 tehdyllä AKT-EY-ministerineuvoston päätöksellä N:o 1/2002.

(2) AKT-EY-ministerineuvosto kohdensi 8 päivänä joulukuuta 1999 tehdyllä päätöksellä N:o 1/1999 ja 20 päivänä joulukuuta 2001 tehdyllä päätöksellä 2/2001 voimakkaasti velkaantuneiden AKT-maiden velkahelpotusmekanismille varoja yhteensä 1 060 miljoonaa euroa. Jotta taataan yhteisön vuonna 1999 tehdyssä ja vuonna 2001 täydennetyssä aloitteessa antaman sitoumuksen täysi toimeenpano, on tarpeellista kohdentaa lisämäärärahoja velkahelpotukseen.

(3) Jotta yhteisö voi edelleen osallistua selkkausten ehkäisemiseen ja ratkaisemiseen sekä rauhanrakentamispyrkimyksiin, on aiheellista kohdentaa lisämäärärahoja tätä varten.

(4) Riskipääomatoimien jatkuvuuden takaamiseksi on aiheellista säätää tarvittavista varoista, jotta rahoitustarpeet voidaan kattaa ennen yhdeksännen EKR:n voimaantuloa.

(5) Yritysten kehittämiskeskuksen (CDE) sekä maatalouden ja maaseudun teknisen yhteistyön keskuksen (CTA) toiminnan jatkumisen varmistamiseksi on aiheellista säätää tarvittavista varoista, jotta näiden laitosten rahoitustarpeet voidaan kattaa varainhoitovuonna 2003.

(6) Alueellisen yhteistyön täytäntöönpanon jatkamiseksi alueilla, joilla ei ole riittävästi määrärahoja kuudennesta, seitsemännestä ja kahdeksannesta EKR:stä, on aiheellista säätää tarvittavista varoista, jotta rahoitustarpeet voidaan kattaa ennen yhdeksännen EKR:n voimaantuloa,

ON PÄÄTTÄNYT SEURAAVAA:

1 artikla - Velkahelpotusta koskevat aloitteet

Kahdeksannen EKR:n sitomatta olevista korkotuista 125 miljoonaa euroa siirretään voimakkaasti velkaantuneiden AKT-maiden velkahelpotukseen AKT-EY-kumppanuussopimuksen 66 artiklan mukaisesti.

2 artikla - Selkkausten estäminen, ratkaiseminen ja rauhan rakentaminen

Kahdeksannen EKR:n sitomatta olevista korkotuista siirretään 25 miljoonaa euroa selkkausten ehkäisemiseen ja ratkaisemiseen sekä rauhan rakentamiseen liittyviin toimiin AKT-EY-kumppanuussopimuksen 11 artiklan 2 ja 3 kohdan mukaisesti.

3 artikla - Riskipääomatoimet

1. Kahdeksannen EKR:n sitomatta olevista korkotuista siirretään 50 miljoonaa euroa riskipääomatoimiin.

2. ATK-EY-kumppannusssopimuksen rahoituspöytäkirjan tultua voimaan kaikki 1 kohdassa riskipääomatoimiin kohdennetut sitomatta olevat määrärahat siirretään tämän päätöksen 1 artiklassa tarkotettuihin velkahelpotusmäärärahoihin ja käytetään velkahuojennukseen.

3. Siihen asti, kun AKT-EY-kumppanuussopimuksen rahoituspöytäkirja tulee voimaan, riskipääomatoimiin tämän artiklan 1 kohdalla ja 15 päivänä joulukuuta 2000 tehdyllä AKT-EY-ministerineuvoston päätöksellä N:o 2/2000 kohdennetuista varoista rahoitettujen lainojen takaisinmaksut lisätään kahdeksannen EKR:n yleiseen varaukseen (kohdentamattomat määrärahat). Sen jälkeen kyseiset takaisinmaksut lisätään rahoituspöytäkirjan 3 artiklan a kohdan mukaisiin pitkän aikavälin kehityksen määrärahoihin.

4 artikla - CDE ja CTA

1. Siirretään yhdeksännen EKR:n ennakkona kahdeksannen EKR:n kohdentamattomia varoja (yleinen varaus) enintään:

- 15,2 miljoonaa euroa CDE:n talousarvion osarahoittamiseen vuonna 2003;

- 14 miljoonaa euroa CTA:n talousarvion osarahoittamiseen vuonna 2003.

2. ATK-EY-kumppanuussopimuksen rahoituspöytäkirjan tultua voimaan kaikki 1 kohdan perusteella kohdennetut sitomatta olevat määrärahat siirretään tämän päätöksen 1 artiklassa tarkoitettuihin velkahelpotusmäärärahoihin ja käytetään velkahuojennukseen.

3. Vain määrärahoja, jotka on todella sidottu, pidetään yhdeksännen EKR:n ennakkona.

5 artikla - Alueellinen yhteistyö ja yhdentyminen

1. Kahdeksannen EKR:n kohdentamattomista varoista (yleinen varaus) siirretään 25 miljoonaa euroa yhdeksännen EKR:n ennakkona alueelliseen yhteistyöhön ja yhdentymiseen kuten AKT-EY-kumppanuussopimuksen rahoituspöytäkirjan 3 artiklan b kohdassa on eritelty.

2. ATK-EY-kumppannusssopimuksen rahoituspöytäkirjan tultua voimaan kaikki 1 kohdan perusteella alueelliseen yhteistyöhön ja yhdentymiseen kohdennetut sitomatta olevat määrärahat siirretään tämän päätöksen 1 artiklassa tarkotettuihin velkahelpotusmäärärahoihin ja käytetään velkahuojennukseen.

3. Vain määrärahoja, jotka on todella sidottu, pidetään yhdeksännen EKR:n ennakkona.

6 artikla

EKR:n johtavaa tulojen ja menojen hyväksyjää kehotetaan toteuttamaan tarvittavat toimenpiteet tämän päätöksen täytäntöönpanemiseksi; päätös tulee voimaan päivänä, jona se tehdään.

Tehty

AKT-EY-ministerineuvoston puolesta

Puheenjohtaja